Source: http://www.futuresandoptions.gr/%CE%BF%CE%B1%CE%B5%CE%B4-%CE%BD%CE%AD%CE%B1-%CF%80%CF%81%CE%BF%CE%B3%CF%81%CE%AC%CE%BC%CE%BC%CE%B1%CF%84%CE%B1-%CE%B3%CE%B9%CE%B1-%CF%84%CE%B7%CE%BD-%CF%80%CF%81%CF%8C%CF%83%CE%BB%CE%B7%CF%88%CE%B7/
Timestamp: 2017-09-21 22:57:06+00:00
Document Index: 17289059

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

ΟΑΕΔ: Νέα προγράμματα για την πρόσληψη ανέργων άνω των 50 ετών – Futures and Options
Ξεκινά η υποβολή αιτήσεων για τα δύο νέα προγραμμάτα απασχόλησης, για την πρόσληψη σε θέσεις πλήρους απασχόλησης συνολικά 15.000 ανέργων, ηλικίας άνω των 50 ετών, σε ιδιωτικές επιχειρήσεις, συνεταιρισμούς, Κοινωνικές Συνεταιριστικές Επιχειρήσεις, Κοινωνικούς Συνεταιρισμούς Περιορισμένης Ευθύνης (ΚΟΙ.Σ.Π.Ε.) και γενικά εργοδότες του ιδιωτικού τομέα, όπως ανακοίνωσε ο ΟΑΕΔ.
Οι 5.000 θέσεις αφορούν ανέργους άνω των 50 ετών που βρίσκονται σε μειονεκτική και ιδιαίτερα μειονεκτική θέση, είναι δηλαδή εγγεγραμμένοι στο μητρώο ανέργων του ΟΑΕΔ, για χρονικό διάστημα άνω των έξι μηνών και των 12 μηνών αντίστοιχα και οι οποίοι θα προσληφθούν σε επιχειρήσεις με προσωπικό άνω των 20 θέσεων πλήρους απασχόλησης (“α. Πρόγραμμα επιχορήγησης επιχειρήσεων με προσωπικό άνω των 20 θέσεων πλήρους απασχόλησης για την πρόσληψη 5.000 ανέργων που βρίσκονται σε μειονεκτική και ιδιαίτερα μειονεκτική θέση”).
Οι 10.000 θέσεις αφορούν εγγεγραμμένους στο μητρώο του ΟΑΕΔ για διάστημα άνω των 3 μηνών και στο πρόγραμμα μπορούν να συμμετάσχουν εργοδότες που κατά το μήνα υποβολής των αιτήσεων απασχολούν προσωπικό έως 20 άτομα με πλήρη απασχόληση (“β. Πρόγραμμα επιχορήγησης επιχειρήσεων με προσωπικό έως 20 θέσεων πλήρους απασχόλησης, για την πρόσληψη 10.000 ανέργων ηλικίας άνω των 50 ετών”).
Το ύψος της επιχορήγησης και στα 2 προγράμματα ορίζεται στο 50% του μηνιαίου μισθολογικού και μη μισθολογικού κόστους του ωφελούμενου. Σε αυτό περιλαμβάνονται οι εισφορές που βαρύνουν τον εργοδότη και οι αποζημιώσεις του Δώρου Χριστουγέννων, Δώρου Πάσχα και Επιδόματος Αδείας- με ανώτατο όριο τα 500 ευρώ μηνιαίως.
• Για την πρόσληψη ανέργων που βρίσκονται σε μειονεκτική θέση (διάρκεια ανεργίας 6 έως 12 μήνες) η διάρκεια της επιχορήγησης είναι 9 μήνες χωρίς δυνατότητα επέκτασης. Οι επιχειρήσεις δεσμεύονται να διατηρήσουν το προσωπικό τους για τρεις επιπλέον μήνες.
• Για την πρόσληψη μακροχρόνια ανέργων (εγγεγραμμένοι στο μητρώο ανέργων του ΟΑΕΔ για χρονικό διάστημα άνω των 12 μηνών) η διάρκεια της επιχορήγησης είναι 12 μήνες με δυνατότητα επέκτασης για εννέα μήνες. Σε περίπτωση επέκτασης του προγράμματος η επιχείρηση δεσμεύεται να διατηρήσει το προσωπικό της για 3 επιπλέον μήνες. Σε αντίθετη περίπτωση δεν ισχύει η δέσμευση.
• Για την πρόσληψη μη μακροχρόνια ανέργων (διάρκεια ανεργίας τρείς έως 12 μήνες) η διάρκεια επιχορήγησης είναι 9 μήνες με δυνατότητα επέκτασης για άλλους 9 μήνες. Σε περίπτωση επέκτασης του προγράμματος, η επιχείρηση δεσμεύεται να διατηρήσει το προσωπικό της για έξι επιπλέον μήνες. Σε αντίθετη περίπτωση η επιχείρηση δεσμεύεται να διατηρήσει το προσωπικό της για 3 επιπλέον μήνες.
Οι εργοδότες που ενδιαφέρονται να ενταχθούν στα ανωτέρω προγράμματα υποβάλουν ηλεκτρονικά την αναρτημένη στην ιστοσελίδα του ΟΑΕΔ αίτηση υπαγωγής – υπεύθυνη δήλωση που αφορά στο εκάστοτε πρόγραμμα και εμπεριέχει την εντολή κενής θέσης, (εφόσον υπάρχουν κενές θέσεις), με την προϋπόθεση ότι έχουν παραλάβει κλειδάριθμο από τα ΚΠΑ2 ΟΑΕΔ της περιοχής τους, με τον οποίο έχουν πρόσβαση στις Ηλεκτρονικές Υπηρεσίες του ΟΑΕΔ (e-services).
ανέργων απασχόληση Βιογραφικό επιχείρηση επιχορήγηση θέσεις εργασίας κλειδάριθμο ΟΑΕΔ Πρόγραμμα επιχορήγησης επιχειρήσεων πρόσληψη ανέργων χρηματοδότησης	2017-02-22
Tags ανέργων απασχόληση Βιογραφικό επιχείρηση επιχορήγηση θέσεις εργασίας κλειδάριθμο ΟΑΕΔ Πρόγραμμα επιχορήγησης επιχειρήσεων πρόσληψη ανέργων χρηματοδότησης
Previous Νέα δράση για νεοφυείς επιχειρήσεις ΕΣΠΑ
Next ΕΣΠΑ: Οι πίνακες για την ενίσχυση μικρών επιχειρήσεων